**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO „DĖL PAREIGINĖS ALGOS PASTOVIOSIOS DALIES KOEFICIENTŲ NUSTATYMO ŠVIETIMO ĮSTAIGŲ VADOVAMS“**

**1. Sprendimo projekto esmė, tikslai ir uždaviniai.**

Šiuo sprendimo projektu prašome nustatyti pareiginės algos pastoviosios dalies koeficientą tiems Klaipėdos miesto švietimo įstaigų vadovams, kuriems yra pasikeitę duomenys, lemiantys pareiginės algos pastoviosios dalies koeficiento dydį, kaip numatyta Lietuvos Respublikos valstybės ir savivaldybių įstaigų darbuotojų darbo apmokėjimo įstatyme (toliau – Darbo apmokėjimo įstatymas).

**2. Projekto rengimo priežastys ir kuo remiantis parengtas sprendimo projektas.**

Šis sprendimo projektas parengtas gavus įstaigų vadovų prašymus su informacija apie pasikeitusius duomenis ir įvertinus įstaigų vadovų pastoviosios dalies koeficiento dydžio atitikimą nustatytiems teisės aktams.

Vadovaujantis Darbo apmokėjimo įstatymo 5 priedu, įstaigos vadovo pareiginės algos apskaičiavimas priklauso nuo ikimokyklinių ar priešmokyklinių grupių pedagoginio darbo stažo, turimos vadybinės kvalifikacinės kategorijos ir kt. Darbo apmokėjimo įstatymo 5 priede pagal išvardintus kriterijus yra reglamentuotos ikimokyklinio ugdymo, bendrojo ugdymo, neformaliojo vaikų švietimo ir kitų švietimo įstaigų vadovų pareiginės algos pastoviosios dalies koeficientų ribos.

Nuo 2017 m. gruodžio 27 d. devyniems švietimo įstaigų vadovams Klaipėdos miesto savivaldybės mero 2017 m. gruodžio 27 d. potvarkiu Nr. M3-124 „Dėl Klaipėdos miesto savivaldybės mokyklų vadovų atestacijos komisijos nutarimo patvirtinimo“ patvirtintos naujos kvalifikacinės kategorijos. Atsižvelgiant į direktorių prašymus, turi būti perskaičiuoti ir pakeisti pareiginės algos koeficientai. Taip pat dviem įstaigų vadovams reikalinga naujai nustatyti pareiginės algos koeficientą, atsižvelgiant į Darbo apmokėjimo įstatymo 5 priedo 16 punkto pakeitimus dėl pasikeitusių įstaigų vadovų pareiginės algos koeficientų ribų. Klaipėdos pedagoginės psichologinės tarnybos direktorė prašo padidinti pareiginės algos pastoviosios dalies koeficientą 15 proc. vadovaujantis Darbo apmokėjimo įstatymo 5 priedo 41 punkto 5 dalimi už darbą su mokiniais, turinčiais specialiųjų ugdymosi poreikių. Šioje įstaigoje darbuotojams, dirbantiems su spec. poreikių turinčiais vaikais, 15 proc. yra padidinti pareiginės algos pastoviosios dalies koeficientai. Klaipėdos pedagogų švietimo ir kultūros centro direktorei pastoviosios dalies koeficientas didinamas pagal Darbo apmokėjimo įstatymo 5 priedo 17.2.2 papunktį, nes vadovė turi įgijusi magistro kvalifikacinį laipsnį. Klaipėdos „Smeltės“ progimnazijos direktoriaus koeficientas didinamas 5 proc. už darbą su mokiniais, turinčiais specialiųjų ugdymosi poreikių. Klaipėdos Litorinos mokyklos, kurioje mokosi 104 mokiniai, turintys didelių ir labai didelių specialiųjų ugdymosi poreikių, vadovei pareiginės algos koeficientas didinamas 15 proc.

**3. Kokių rezultatų laukiama.**

Pasikeitus įstaigos vadovų kvalifikacinei kategorijai ir siekiant įgyvendinti Darbo apmokėjimo įstatymo pakeitimus, pagal Darbo apmokėjimo įstatymo 5 priede reglamentuotas nuostatas bus nustatyti švietimo įstaigų vadovų tarnybiniai atlyginimai.

**4. Sprendimo projekto rengimo metu gauti specialistų vertinimai.**

Nėra

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra

**6. Lėšų poreikis sprendimo įgyvendinimui.**

Dėl bendrojo ugdymo mokyklų vadovų atlyginimo perskaičiavimo papildomų lėšų nereikia, nes vadovų atlyginimai yra mokami iš specialiosios tikslinės dotacijos mokinio krepšeliui finansuoti. Kitų švietimo įstaigų vadovų tarnybinių atlyginimų koeficientai mokami iš įstaigų darbo užmokesčiui skirtų asignavimų, kurie buvo suplanuoti dar 2017 m., įstaigoms lėšų pakanka.

**7. Galimos teigiamos ar neigiamos sprendimo priėmimo pasekmės.**

Šiuo sprendimo projektu įstaigų vadovams bus nustatyti tarnybinio atlyginimo pastoviosios dalies koeficientai pagal Darbo apmokėjimo įstatymo 5 priede reglamentuotas nuostatas ir siekiant atitikimo nustatytiems teisės aktams.

PRIDEDAMA:

1. Klaipėdos miesto savivaldybės mero 2017 m. gruodžio 27 d. potvarkio Nr. M3-124 „Dėl Klaipėdos miesto savivaldybės mokyklų vadovų atestacijos komisijos nutarimo patvirtinimo“ išrašas, 2 lapai.

2. Įstaigų vadovų tarnybinio atlyginimo skaičiavimo lentelė, 1 lapas.

3. Teisės aktų išrašas, 3 lapai.

Personalo skyriaus vyr. specialistė,

atliekanti Personalo skyriaus vedėjo funkcijas Edita Mockienė